KIRJALLINEN KYSYMYS E-2575/00

esittäjä(t): Ilda Figueiredo (GUE/NGL) ja Arlindo Cunha (PPE-DE) komissiolle

(1. elokuuta 2000)

Aihe: Maatalouteen ja ympäristöön liittyvien toimien soveltamissäännöt Portugalissa

Tietojemme mukaan Portugalissa on huomattavia puutteita joidenkin maatalouteen ja ympäristöön liittyvien toimien soveltamisessa. Erityisesti puutteet koskevat korkkipuun ja rautatammen laajojen viljelmien säilyttämistä sekä luonnonmukaista viljelyä.

Puutteita on havaittavissa varsinkin seuraavilla aloilla:

- alueellisen tason tarkastuksia tekevien teknisten ryhmien kouluttaminen,

- verotusta koskevat säädökset,

- maanviljelijöille tiedottaminen etukäteen eri toimenpiteiden toteuttamisen teknisistä vaatimuksista.

Näiden puutteiden seurauksena syntyy usein tulkintaeroja toimien asianmukaista soveltamista koskevista oikeudellisista ja teknisistä vaatimuksista, jolloin järjestelyn edunsaajina olevat viljelijät saavat osakseen epäreilua kohtelua.

Pyydämme maataloudesta ja maaseudun kehittämisestä vastaavaa komission jäsentä antamaan yksityiskohtaiset tiedot seuraavista seikoista.

1. Missä säädöksissä säädetään maatalouteen ja ympäristöön liittyvistä verotustoimista Portugalissa?

2. Mikä erityiskoulutus on maatalouteen ja ympäristöön liittyvistä verotustoimista vastaavilla Portugalin maatalousministeriön virkamiehillä?

3. Onko komissio viime aikoina tutkinut tätä asiaa Portugalissa?

Franz Fischlerin komission puolesta antama täydentävä vastaus

(4. joulukuuta 2000)

Toissijaisuusperiaatteen mukaan maatalouteen ja ympäristöön liittyvien toimien soveltaminen kuuluu jäsenvaltioille. Joulukuun 31. päivään 1999 asti voimassa olevan ympäristönsuojelun vaatimusten ja maaseutuympäristön hoidon vaatimusten kanssa sopusointuisista maatalouden tuotantomenetelmistä annetun neuvoston asetuksen (ETY) N:o 2078/92 soveltamista koskevista yksityiskohtaisista säännöistä 24. huhtikuuta 1996 annetun komission asetuksen (EY) N:o 746/96(1) nojalla jäsenvaltion on toteutettava hallinnollisia ja paikalla tehtäviä tarkastuksia. Alkaen 1. tammikuuta 2000 maatalouteen ja ympäristöön liittyvien toimien soveltamista säädellään Euroopan maatalouden tuki- ja ohjausrahaston (EMOTR) tuesta maaseudun kehittämiseen annetun neuvoston asetuksen (EY) N:o 1257/1999 soveltamista koskevista yksityiskohtaisista säännöistä 23. heinäkuuta 1999 annetulla komission asetuksella (EY) N:o 1750/1999(2) ilman huomattavia muutoksia tarkastusvelvollisuuksien tasolla.

1. Näiden toimenpiteiden soveltamisen tarkastamisesta säädetään 24. huhtikuuta 1996 annetussa asetuksessa (EY) N:o 746/96 ja 6. maaliskuuta 1997 annetussa asetuksessa (EY) N:o 435/97(3), jolla asetusta (EY) N:o 746/93 muutetaan. Vuonna 1998 näissä asetuksissa säädetyt normit sisällytettiin yhtenäistettyyn tarkastusjärjestelmään 20. maaliskuuta annetulla maatalous- ja kalastusasioiden ministeriön päätöksellä (Despacho Normativo) n:o 30/98.

2. Näiden toimenpiteiden tarkastuksesta vastaavat Portugalin maatalousministeriön asiantuntijat ovat yhtenäistettyyn tarkastusjärjestelmään sisällytettyjen maatalouden aluehallinnon verotus- ja valvontavirastojen alaisia. Maataloustieteellisen peruskoulutuksen lisäksi nämä henkilöt saavat tässä maassa kyseisiä varoja hallinnoivalta virastolta (IFADAP) tarkastajan erikoiskoulutuksen erityisesti maatalouteen ja ympäristöön liittyviä toimia varten.

Niissä tapauksissa, joissa tarkastettavat toimenpiteet vaativat korkeampaa teknistä erikoistumista, tarkastusryhmää täydentää maatalouden aluehallinnon erikoisvirkamies.

3. Komissio suoritti viimeisen tarkastuskäyntinsä paikalla toukokuussa 1999. Sittemmin Portugalissa suoritettiin tällä alalla kesäkuussa 2000 maksajavirastossa pelkästään hallintoa koskeva tarkastus.

(1) EYVL L 102, 25.4.1996.

(2) EYVL L 214, 13.8.1999.

(3) EYVL L 67, 7.3.1997.